Доналд Бисет
Трите шапки на мистър Хепинстал

Превод от английски: Корнелия Лозанова, 1992

chitanka.info

Мистър Хепинстал имаше три шапки и винаги носеше и трите, когато излизаше на улицата. Всички, които живееха на „Хайстрийт“ — и докторът, и зарзаватчията, и водопроводчикът, абсолютно всички си мислеха: „Колко е вежлив мистър Хепинстал! Когато поздравява, три пъти сваля шапка!“.

Като вървеше по улицата мистър Хепинстал припяваше песничката:

„Аз съм славният мистър Хепинстал,

нося три шапки

и щом срещна познат

бързам да ги вдигна.

Вярвайте, щастлив съм

да вдигам три шапки наведнъж.

Ура, ура, щастлив съм

да вдигам три шапки наведнъж.“

Понякога обаче мистър Хепинстал изпитваше известно неудобство. Все пак той имаше две ръце и три шапки, така че едновременно можеше да вдигне само две от тях, а за да свали третата трябваше да стисне една шапка под мишница.

„Как ми се ще да мога да свалям и трите шапки наведнъж“ — помисли си мистър Хепинстал веднъж. Не щеш ли, в това време на улицата излезе неговият котарак — Мърми.

— Къде си тръгнал? — попита го мистър Хепинстал.

— Към рибния магазин — отвърна Мърми.

— Скачай тогава на рамото ми — предложи мистър Хепинстал, — и ако по пътя срещнем доктора, зарзаватчията, водопроводчика или жената на доктора, или жената на зарзаватчията, или някой друг, бъди така добър да вдигнеш едната от шапките ми, моля те.

— Добре — съгласи се Мърми и скочи на рамото на мистър Хепинстал.

В този момент насреща им се показа мисис Смак — жената на доктора.

— Добро утро, мисис Смак! — поздрави я мистър Хепинстал и вдигна едната си шапка с лявата ръка, втората — с дясната, а Мърми вдигна третата.

— Добро утро, мистър Хепинстал! — отвърна мисис Смак и си рече: „Какъв вежлив човек!“.

А мистър Хепинстал каза на Мърми:

„Ти си най-добрия котарак.

Стискам ти лапа

Задето

от главата ми

свали третата шапка.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.